Honderde in Pta gestrand ná ‘weermag’-slenterArgieffoto ŉ Span maatskaplike werkers is Dinsdagoggend op ŉ perseel langs ŉ winkelsentrum in Pretoria ontplooi nadat honderde mense van KwaZulu-Natal glo slagoffers van ŉ slenter geword het. Mbangwa Xaba, woordvoerder van die Gautengse departement van maatskaplike ontwikkeling, het in ŉ verklaring gesê ongeveer 300 mense van KwaZulu-Natal, almal tussen 18 en 30 jaar oud, is deur ŉ man genader wat beweer het hy is ŉ kolonel in die Suid-Afrikaanse Weermag. Hy het beweer dat hy hulle na Gauteng sal bring waar hulle deur die weermag in diens geneem sal word. “Volgens die bewerings het die man ŉ onbevestigde bedrag geld van die mense se niksvermoedende ouers in KwaZulu-Natal ontvang,” het Xaba gesê. “Die mense is na Pretoria gebring en is sedert verlede week langs die Wonderpark-winkelsentrum, noord van Pretoria, gestrand. Sommige het glo reeds die perseel weer verlaat.” Xaba het gesê die departement het ŉ span maatskaplike werkers gestuur om kos aan die slagoffers te verskaf en te help met vervoer om hulle terug te neem huis toe. Intussen ondersoek die weermag in samewerking met die militêre polisie die voorval. Dit is nie duidelik of die slenter met mensehandel verband hou nie.